Landbruksdepartementet fjerner melkeavgiften for å løse smørkrisen.

MENGDER MED MELK: Landbruksdepartementet har bestemt at overproduksjonsavgiften for melk skal fjernes for å få bukt med den store smøretterspørselen. Foto: Krister Sørbø/VG

- Tine kunne forutsett situasjonen i sommer

(VG Nett) Landbruksdepartementet fjerner melkeavgift for å få bukt med smørmangelen, men mener Tine burde forutsett situasjonen.

Masha Dundic

Oppdatert 5. desember 2011

Artikkelen er over åtte år gammel

Det norske systemet fungerer slik at det finnes en totalkvote for melkeproduksjon som fordeles på de enkelte bøndene. Dersom en bonde produserer mer melk enn kvoten som er tildelt, blir han ilagt en avgift for overproduksjon.

Nå fjernes avgiften frem til 1. mars.

- Dette er ikke noe som vil løse situasjonen på kort sikt. Det er vanskelig å pålegge en ku å produsere mer melk fra dag til dag, men over lengre tid kan de produsere mer melk enn i dag. Så nå er det fritt frem for bøndene å produsere så mye melk de bare makter, sier departementsråd hos Landbruksdepartementet Leif Forsell.

- Kunne forutsett situasjonen

- Med de tallene vi har fått i dag ser vi at Tine kunne forutsett situasjonen allerede i sommer. Årsaken til situasjonen er at de ikke så tilstrekkelig tidlig nok at forbruket av fettholdige produkter øker, sier Forsell.

Tine på sin side mener at Forsell ikke har tatt i betraktning hvor stor økningen i etterspørselen har vært.

- Frem til i sommer var salget av smør ca 15 prosent høyere enn fjoråret, noe vi hadde tatt høyde for. Vi produserer rundt 9-10.000 tonn smør i året og vi har derfor økt med produksjonen med 1000 tonn ekstra. Men vi ser nå at salget har steget til nesten 30 prosent av fjoråret og det kunne vi ikke forutse samtidig som råvaretilgangen på melk ble lavere enn forventet, sier kommunikasjonssjef hos Tine, Lars Galtung.

MELKEBØNDER: - Kunne vært unngått

Ifølge en pressemelding fra Landbruksdepartementet økte salget av smør i oktober i år med hele 27 prosent sammenlignet med samme måned i fjor.

- Den lavere råvaretilgangen på melk i Norge og den markante økningen i etterspørsel har bidratt til en ubalanse i markedet. Vi tar selvkritikk på at vi ikke har forutsett denne kombinasjonen, men vi kunne ikke forutse at gapet skulle bli så stor.

- Vi tror også at norske forbrukerne kanskje har kjøpt mer enn normalt den siste tiden pga oppmerksomheten rundt smørmangelen.

Frem til jul er det nok bare import av smør fra utlandet som kan redde julebaksten. Tollsatsen på smør har allerede blitt satt ned for å dekke den enorme etterspørselen.

Bytter smør mot ved

Matbutikken Joker på Adamstuen i Oslo er i dag tom for smør, men utenfor butikken er det noen som har hengt opp en lapp hvor det opplyses om at meierismør og Kviteseidsmør selges ved å ta kontakt på telefon.

(Saken fortsetter under bildet)

SMØRMANGEL: Finn Øyvind Nielssen tok saken i egne hender når butikkene gikk tom for smør. Foto: Masha Dundic/VG

Mannen bak annonsen er Finn Øyvind Nielssen. Han kjøpte inn et lite parti smør, men nå er nesten han også tom.

- Det var mest for moro skyld, for å se folks reaksjoner. De betaler nesten like mye som det jeg kjøpte smøret for, så jeg har ikke akkurat tjent meg rik på dette, sier han.

Men ikke alle kundene har betalt på tradisjonell måte.

- Det var en som fikk to pakker smør av meg og jeg fikk tre sekker ved. En annen byttet engangsregnfrakker mot litt smør.

Telefonen til Finn har gått varm siden salget startet for en og en halv uke siden. Det meste er borte og de siste pakkene med smør skal han gi bort til Frelsesarmeen eller Kirkens bymisjon.

- Det er mye spøk og humor når folk ringer og vil ha litt smør. Så kommer de innom og får seg en pakke eller to, sier Nielssen som ikke har tenkt til å kjøpe et nytt parti selv om det første gikk fort unna.

Publisert: 05.12.11 kl. 12:03 Oppdatert: 05.12.11 kl. 14:23

Les også

Mer om Mat og drikke